FI Euroopan unionin virallinen lehti CE 78/158

(2004/C 78 E/0162)

KIRJALLINEN KYSYMYS E-2732/03

esittäjä(t): Herbert Bösch (PSE) komissiolle

(11. syyskuuta 2003)

Aihe: Mahdolliset eturistiriidat kilpailun pääosastolla

Kilpailun pääosastolle on uskottu suuri joukko arkaluontoisia tehtäviä kuten sen arviointi, voidaanko yritysten fuusiot hyväksyä sellaisenaan tai ehdollisesti vai onko ne hylättävä. Työskennellessään kilpailun pääosastolla virkamiehet käsittelevät suurta määrää sisäpiirin tietoja, joilla tullessaan julki on huomattava vaikutus kyseisten yritysten osakekursseihin Euroopan pörsseissä.

Onko kilpailun pääosastolla ja komission yksiköissä, joilla on hallussaan arkaluontoista tietoa, vastaavaa sääntöjen noudattamisohjetta kuin esimerkiksi investointipankeissa on sisäpiiritietojen väärinkäytön estämiseksi? Onko komissiossa henkilöä, joka vastaa kilpailusääntöjen noudattamisesta?

Täytyykö virkamiesten, jotka työskentelevät arkaluontoisen tiedon kanssa, välttää osakekauppojen tekemistä? Onko olemassa tarkkailu- tai mustaa listaa sellaisten yritysten osakkeista, joihin liittyy arkaluontoista tietoa? Täytyykö komission virkamiesten, jotka ovat tekemisissä arkaluontoisen tiedon kanssa, julkistaa tiedot tileistään, joiden välityksellä he hoitavat arvopaperikauppansa?

Kuinka monta tarkastusta komissio on jo tehnyt yksiköissään varmistaakseen, ettei sisäpiiritietoja käytetä väärin?

Onko näissä tarkastuksissa tullut esille tapauksia, joissa on epäilyksiä arkaluontoisen tiedon väärinkäytöstä?

Mario Montin komission puolesta antama vastaus

(14. marraskuuta 2003)

Kilpailun pääosasto laati vuonna 1999 sääntöjen noudattamisohjeet, jotka perustuvat henkilöstösääntöihin ja koskevat sen virkamiehiä, väliaikaisia ja ylimääräisiä toimihenkilöitä, harjoittelijoita ja kansallisia asiantuntijoita. Ohjeiden tarkoituksena on hallita eturistiriitoihin ja sisäpiirikauppoihin liittyviä riskejä. Nämä ohjeet täydentävät sisäpiirikaupan kieltävää Belgian rikoslainsäädäntöä, johon niissä myös viitataan.

Sääntöjen noudattamisohjeiden tavoitteena on yhtäältä ehkäistä ja ratkaista eturistiriitoja ja toisaalta estää sellainen arvopaperikauppa, joka perustuisi kilpailun pääosaston henkilöstön tietoonsa saamiin ei-julkisiin tietoihin.

Eturistiriitojen osalta noudattamisohjeissa säädetään, että virkamies ei saa omistaa asianomaisen yrityksen osakkeita eikä niihin liittyviä johdannaistuotteita (optioita, optiotodistuksia ym.). Jos mahdollinen tai ilmeinen eturistiriita (esim. asian käsittelijä tai hänen läheinen perheenjäsenensä omistaa jonkin asianomaisen yrityksen osakkeita) nousee esille tietyn asian käsittelyn yhteydessä, virkamiehen on ilmoitettava tästä esimiehelleen välittömästi. Pääosaston johto toteuttaa tämän jälkeen aiheelliset toimenpiteet, joihin kuuluu tarvittaessa asian siirtäminen toisen virkamiehen käsiteltäväksi.

Sisäpiirikauppojen osalta ohjeissa säädetään, että virkamiehet eivät saa missään tilanteessa itse käydä kauppaa tai neuvoa muita käymään kauppaa arvopapereilla sellaisten ”riittävän tarkkojen ei-julkisten tietojen” (Belgian laissa käytetty ilmaisu) perusteella, jotka ”voivat merkittävästi vaikuttaa hintaan” (Belgian laissa käytetty ilmaisu).

Noudattamisohjeita on sovellettu vuodesta 1999 lähtien. Käytössä ei ole mitään erityistä ”tarkkailu- tai mustaa listaa”, mutta kaikkien henkilöstön jäsenten on allekirjoitettava kirjallinen vakuutus siitä, että he hyväksyvät ja sitoutuvat noudattamaan eturistiriitoja ja sisäpiirikauppoja koskevia sääntöjä sekä muita yleisempiä turvamääräyksiä, jotka koskevat salassapidettävien tietojen käsittelyä kilpailun pääosastossa. Kilpailun pääosasto edellyttää, että yrityskeskittymäasioiden käsittelyyn komission sisäisen yhteydenpidon puitteissa osallistuvat muiden pääosastojen virkamiehet allekirjoittavat samat vakuutukset.

Komission hyväksymien sisäisen valvonnan standardien (erityisesti eettisiä normeja ja luotettavuutta koskevan sisäisen valvonnan standardin nro 1) mukaisesti kilpailun pääosaston henkilöstön käytettävissä on useita asiaan liittyviä asiakirjoja (henkilöstösäännöt, hyvää hallintotapaa koskevat toimintasäännöt ja Guide to testing for vulnerability to fraud -opas mukaan luettuina). Nämä asiakirjat, edellä mainitut kilpailun pääosaston henkilöstön eettiset käytännesäännöt (1999) mukaan luettuina, ovat saatavissa kilpailun pääosaston sisäisellä verkkosivustolla ja siten helposti pääosaston henkilöstön käytettävissä.

Kilpailun pääosasto on lisäksi laatinut erityisiä sääntöjä ja ohjeita, jotka koskevat virkamiesten ja entisten virkamiesten työkomennuksia ja ulkopuolista toimintaa. Näihin kuuluvat myös henkilökohtaisista syistä haetut virkavapaudet.

Näiden sääntöjen noudattamista valvoo eri pääosastojen ylin johto ja kilpailun pääosaston ”Voimavarat”-linjan suojatoimista vastaava virkamies. Lisäksi pääosaston varapääjohtaja vastaa erityisesti tietojen turvaamisesta ja käytänteiden etiikasta.

Näitä kysymyksiä käsitellään hallintoryhmien kokouksissa ja niistä tiedotetaan säännöllisesti henkilöstölle sen tietämyksen lisäämiseksi ja jatkuvan huomion varmistamiseksi. Kilpailun pääosaston johdon tietoon ei ole tullut epäiltyjä sisäpiirikauppoja koskevia tapauksia. Myöskään arvopaperikauppaa valvovat viranomaiset eivät ole ilmoittaneet tällaisista epäilyistä.